Obvestilo o skupni količini pravic za Unijo za leto 2021 in rezervi za stabilnost trga v okviru sistema EU za trgovanje z emisijami

(Besedilo velja za EGP)

(2020/C 428 I/01)

1. Zgornja meja za leto 2021

Sistem EU za trgovanje z emisijami (EU ETS) deluje po načelu „trgovanja s pokrovom“. Zgornja meja je skupna količina pravic za Unijo, ki se vsako leto izdajo v okviru EU ETS. Ta količina se sčasoma zmanjša z uporabo linearnega faktorja zmanjšanja iz člena 9 Direktive 2003/87/ES (1) (v nadaljnjem besedilu: direktiva o EU ETS). Zgornja meja je določena na podlagi členov 9 in 9a direktive o EU ETS.

Sklep Komisije C(2020)7704 (2) določa zgornjo mejo za leto 2021, pri čemer se upošteva, da se od 1. januarja 2021 za Združeno kraljestvo in v njem direktiva o EU ETS uporablja samo v zvezi s proizvodnjo električne energije na Severnem Irskem, kot je skladno s členom 9 in Prilogo 4 k Protokolu o Irski/Severni Irski k Sporazumu o izstopu (3). Posledično za emisije iz proizvodnje električne energije na Severnem Irskem še naprej velja direktiva o EU ETS in jih je treba vključiti v zgornjo mejo. Poleg tega se v Sklepu Komisije upošteva povečanje linearnega faktorja zmanjšanja z 1,74 % na 2,2 % z začetkom leta 2021 v skladu z Direktivo (EU) 2018/410 (4), s katero je bil spremenjen člen 9 direktive o EU ETS.

Poleg tega je zgornja meja za leto 2021 določena tudi ob upoštevanju najnovejših znanstvenih podatkov v zvezi s potencialom globalnega segrevanja toplogrednih plinov in izključitve malih naprav iz sistema EU za trgovanje z emisijami s strani Hrvaške, Francije, Nemčije, Italije, Slovenije, Španije, Portugalske in Islandije.

2. Letalstvo

Opozoriti je treba, da zgornja meja za leto 2021, določena v Sklepu Komisije C(2020)7704, ne vključuje količine pravic, ki jih je treba izdati operaterjem zrakoplovov v skladu s poglavjem II direktive o EU ETS. Ta količina je rezultat pristopa od spodaj navzgor, začenši z brezplačno dodelitvijo za letalstvo. Število pravic za letalstvo, prodanih na dražbi, se nato izračuna na podlagi dejstva, da bi morala brezplačna dodelitev obstoječim letalskim prevoznikom znašati 82 % vseh pravic, prodaja na dražbi pa bi morala znašati 15 %.

Število pravic za letalstvo, ki jih je treba izdati v letu 2021, se izračuna na podlagi naslednjega:

— število pravic, ki se brezplačno dodelijo operaterjem zrakoplovov, se je zmanjšalo sorazmerno z zmanjšanjem obveznosti predaje pravic, ki jo določa direktiva o EU ETS, kakor je bila spremenjena z Uredbo (EU) št. 421/2014 (5) in Uredbo (EU) 2017/2392 (6);

— v letu 2020 se število pravic, brezplačno dodeljenih letalskim prevoznikom (7), ocenjuje na 31,1 milijona pravic (8), 7,5 milijona pravic za letalstvo pa se prodaja na dražbi (9);

— Uredba (EU) št. 421/2014 je spremenila direktivo o EU ETS tako, da ta zdaj vsebuje zahtevo, da se število pravic, prodanih na dražbi, v zvezi z letalstvom zmanjša sorazmerno z zmanjšanjem skupnega števila pravic, izdanih v obdobju 2013–2016, Uredba (EU) 2017/2392 pa določa nadaljevanje tega pristopa v obdobju 2017–2023;

— od 1. januarja 2021 se količina pravic, dodeljenih operatorjem zrakoplovov, zmanjša za linearni faktor 2,2 % (10);

— medtem ko se direktiva o EU ETS na splošno uporablja za vse „let[e], ki imajo vzlet ali pristanek na letališču, ki se nahaja na ozemlju države članice, za katero velja Pogodba“ (člen 3a in točka 6 Priloge I), določa tudi odstopanje glede „letov na letališča v državah zunaj EGP in z njih“ (člen 28a(1)(a)). To odstopanje se uporablja za lete v države, s katerimi ni bil sklenjen sporazum, in iz njih. Če ne bo dosežen sporazum ali zakonodajne spremembe, se po koncu prehodnega obdobja, določenega v sporazumu o izstopu, odstopanje uporablja za lete iz Združenega kraljestva v EU in obratno. Zato se bodo skupne ravni brezplačne dodelitve v EU ETS ustrezno znižale, in sicer za približno tretjino.

Posledično se pričakuje, da bo število v EU ETS dodeljenih pravic za letalstvo, ki jih je treba izdati v letu 2021, znašalo približno 24,5 milijona (20,7 milijona letalskih pravic bo dodeljenih brezplačno, 3,8 milijona letalskih pravic pa bo pridobljenih na dražbah).

3. Rezerva za stabilnost trga

Uporaba direktive o EU ETS za Združeno kraljestvo in v njem na podlagi Protokola o Irski/Severni Irski od 1. januarja 2021 ima posledice za rezervo za stabilnost trga, vzpostavljeno s Sklepom (EU) 2015/1814 (11) (v nadaljnjem besedilu: sklep o rezervi za stabilnost trga).

V skladu s členom 1(5) sklepa o rezervi za stabilnost trga se odstotek skupnega števila pravic v obtoku odšteje od količine pravic, ki jih bodo države članice prodale na dražbi od 1. septembra vsakega leta do 31. avgusta naslednjega leta, in se vključi v rezervo za stabilnost trga. V ta namen Komisija objavi skupno število pravic v obtoku vsako leto do 15. maja naslednjega leta. Komisija je v Sporočilu C(2020)2835 (12) objavila skupno število pravic v obtoku v letu 2019. V navedenem sporočilu je določeno, da se znesek, ki se bo odštel od obsega količine za prodajo na dražbi držav članic in Združenega kraljestva, in sicer glede na njihove deleže pravic za prodajo na dražbi, od 1. septembra 2020 do 31. avgusta 2021 vključi v rezervo za stabilnost trga.

V času objave Sporočila C(2020) 2835 se je direktiva o EU ETS v celoti uporabljala za Združeno kraljestvo in v njem. Toda od 1. januarja 2021 se bo direktiva o EU ETS uporabljala za Združeno kraljestvo in v njem na podlagi Protokola o Irski/Severni Irski. Zato bo delež pravic Združenega kraljestva za prodajo na dražbi omejen na raven emisij toplogrednih plinov iz proizvodnje električne energije na Severnem Irskem, kot je skladno s členom 10(2) direktive o EU ETS. Posledično mora biti znesek pravic, ki se bo odštel od obsega količine za prodajo na dražbi Združenega kraljestva in vključil v rezervo za stabilnost trga od 1. januarja 2021 do 31. avgusta 2021 in pozneje, izračunan na podlagi tega novega deleža pravic za prodajo na dražbi. Znesek pravic, ki se bo odštel od obsega količine za prodajo na dražbi držav članic in vključil v rezervo za stabilnost trga od 1. januarja 2021 do 31. avgusta 2021, ostaja tak, kot je določen v Sporočilu C(2020) 2835. Zato skupna količina pravic, ki bodo vključene v rezervo za stabilnost trga od 1. septembra 2020 do 31. avgusta 2021, znaša 307 663 518.

Deleži držav članic, ki prispevajo h količini, ki se bo vključila v rezervo za stabilnost trga od 1. januarja 2021 do 31. avgusta 2021, so deleži, ki se uporabljajo v skladu s pravili obdobja, ki se začne januarja 2021 (glej člen 1(5) sklepa o rezervi za stabilnost trga v povezavi s členom 10(2) direktive o EU ETS, kot se uporablja od leta 2021).

(1) Direktiva 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Uniji in o spremembi Direktive Sveta 96/61/ES (UL L 275, 25.10.2003, str. 32).

(2) Sklep Komisije (EU) 2020/1722 z dne 16. novembra 2020 o skupni količini pravic za Unijo za leto 2021, ki se izdajo v okviru sistema EU za trgovanje z emisijami (notificirano pod dokumentarno številko C(2020)7704) (UL L 386, 18.11.2020, str. 26).

(3) Sporazum o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (UL L 29, 31.1.2020, str. 7).

(4) Direktiva (EU) 2018/410 Evropskega parlamenta in Sveta z dne 14. marca 2018 o spremembi Direktive 2003/87/ES za krepitev stroškovno učinkovitega zmanjšanja emisij in nizkoogljičnih naložb ter Sklepa (EU) 2015/1814 (UL L 76, 19.3.2018, str. 3).

(5) Uredba (EU) št. 421/2014 Evropskega parlamenta in Sveta z dne 16. aprila 2014 o spremembi Direktive 2003/87/ES o vzpostavitvi sistema za trgovanje s pravicami do emisije toplogrednih plinov v Skupnosti zaradi izvajanja mednarodnega sporazuma o uporabi enotnega globalnega tržnega ukrepa za emisije iz mednarodnega letalstva do leta 2020 (UL L 129, 30.4.2014, str. 1).

(6) Uredba (EU) 2017/2392 Evropskega parlamenta in Sveta z dne 13. decembra 2017 o spremembi Direktive 2003/87/ES zaradi ohranitve obstoječih omejitev področja uporabe za letalske dejavnosti in priprave na izvajanje globalnega tržnega ukrepa po letu 2021 (UL L 350, 29.12.2017, str. 7).

(7) V skladu z Uredbo (EU) št. 389/2013, zlasti njenim členom 10, se statusi računov operaterjev zrakoplovov, ki ne opravljajo več letov, zajetih v sistemu trgovanja s pravicami do emisije, spremenijo v „izključen“ in na takem računu ni več mogoče začeti postopkov, razen za obdobje, v katerem status računa še ni bil spremenjen v „izključen“. Zaradi zaprtja operaterjev zrakoplovov je letno število izdanih brezplačnih pravic za leto 2019 za 4,2 milijona nižje kot leta 2013.

(8) Ta količina vključuje 0,7 milijona pravic, ki ustrezajo odhodnim letom v Švico zaradi povezave s švicarskim sistemom trgovanja z emisijami, in pravice, izdane v skladu s členom 3f direktive o EU ETS (posebna rezerva).

(9) Ta količina vključuje 0,8 milijona letalskih pravic za Združeno kraljestvo za leto 2019 zaradi prekinitve postopkov, povezanih z Združenim kraljestvom, v registru Unije v navedenem letu

(10) Člen 12(3) Direktive 2003/87/ES, kakor je bila spremenjena s točko 4 člena 1 Uredbe (EU) 2017/2392.

(11) Sklep (EU) 2015/1814 Evropskega parlamenta in Sveta z dne 6. oktobra 2015 o vzpostavitvi in delovanju rezerve za stabilnost trga za sistem Unije za trgovanje z emisijami toplogrednih plinov in spremembi Direktive 2003/87/ES (UL L 264, 9.10.2015, str. 1).

(12) Sporočilo Komisije C(2020) 2835. Objava skupnega števila pravic v obtoku v letu 2019 za namene rezerve za stabilnost v okviru sistema EU za trgovanje z emisijami, vzpostavljenega z Direktivo 2003/87/ES (UL C 164, 13.5.2020, str. 17).